《龊龊游宦子示仲弟》
清代·高心夔

龊龊游宦子，舟流宁当舣。
徒大貌不肖，乃复患乡鄙。
四年恼吴侬，七年梦楚水。
请急归小休，推枕夕三起。
砢峨岛夷舶，招我京江尾。
江逆海上潮，御气陵远迩。
朝拂蒋山青，午弄九华紫。
天门距东西，彭孤来角犄。

曛黄石钟色，了了城隅俟。咄嗟过我闾，税我湓口市。

乘涨更尽日，望望明伦里。衢人虽云集，与故不相似。

家儿候翁伯，愕贻罗阶戺。仲也一握笑，各各迎送喜。

语仲毋强喜，骨悲酸在髓。阿谁奉觐省，左右何依倚。

咳提此帏闼，洽醉彼筵几。惕息希声闻，哀哉忍竱视。

狼狈孤露儿，弟乙兄四癸。废教怀宴安，季也言疢美。

祸福同域居，人人瞰高氏。可奈面夸谩，品秩羔雁雉。

仲秋蠲初吉，寝成饬五祀。六亲旅庭来，献祝再拜跪。

馈馔中丰俭，山肤间水臎。主人迫无酬，热炰罄牢豕。

纷纭谢粗定，维日月之朏。远郊展墤坛，泛扫数常弛。

曾王宅殊壤，水曲同瀰瀰。薪木岁摧伤，蒙茏曳弱藟。

呼号横山路，罪谪身在是。表阙虚篆铭，班卫问羊兕。

椎牛校礿祭，亏养其与几。礼经所亟诛，蒲伏首挝箠。

誓辞久远心，触处守艰否。裁能腹粳稻，手不萦寸耒。

内度攘诟生，盍胡槁项死。死生一懵然，黄垆痛焉已。

两凤侧南翔，鹅公郁中峙。来时山威夷，去见山峛崺。

山下拜村祠，荒忽象无似。昭穆漫离次，食案驰蛜蜲。

拱鼠衷墙屋，旁踞非族鬼。上醊纵百壶，灵其享贰簋。

寓木瘣本枝，而敢渎天纪。颁白前相劳，诺诺重唯唯。

纾我暍行苦，烹荈连黏酏。愿且餔斯堂，进退喧㰤哆。

观者骑邻树，履错当户趾。矶䴵竞召尝，星舂急霜毇。

缩朒念施报，丝铢赋筐篚。疏戚谊有偏，述诰私亹亹。

元风归田野，亲侧贤远仕。倾颜仰嬉怒，我则附膻蚁。

明发趋县门，匆忙戒行李。公期割爱恋，未别潜沾洒。

仲能旷我心，要我观彭蠡。江汉东朝宗，石钟正西企。

石钟好灵杰，匡岳临叆叆。表里双洪川，波霞会明绮。

淮扬下广潟，盥饮无净泚。弗味石底泉，恶知河中泲。

匡樵度江岸，饷我黄精饵。谓可仙登天，勿妄忧发齿。

我忧世非身，我说子惊诡。少需发刈平，还山友兰茝。

作者简介：高心夔（1835～1883）原名高梦汉，字伯足，号碧湄，又号陶堂、东蠡，江西湖口县城山乡高大屋村人。咸丰九年进士，两次考试都因在“十三元”一韵上出了差错，被摈为四等，后官吴县知县。工诗文，善书，又擅篆刻，著有《陶堂志微录》。高心夔与王闿运、龙汝霖、李寿蓉和黄锡焘曾为清末宗室贵族肃顺的幕府，号称“肃门五君子”。